Na temelju članka 17., članka 30. stavka 1. točke 8. i članka 289. Zakona o socijalnoj skrbi (˝Narodne novine˝ broj 18/22. i 46/22), i članka 30. Statuta Općine Kloštar Podravski («Službeni glasnik Koprivničko-križevačke» broj 4/21), Općinsko vijeće Općine Kloštar Podravski na 14. sjednici održanoj 07. prosinca 2022. donijelo je

**O D L U K U**

**o socijalnoj skrbi na području Općine Kloštar Podravski**

**I. UVODNE ODREDBE**

**Članak 1.**

Odlukom o socijalnoj skrbi na području Općine Kloštar Podravski (u daljnjem tekstu: Odluka) utvrđuju se prava iz socijalne skrbi koje osigurava Općina Kloštar Podravski (u daljnjem tekstu: Općina), korisnici socijalne skrbi, naknade u sustavu socijalne skrbi, rad za opće dobro te nadležnost i postupak ostvarivanja tih prava.

**Članak 2.**

Socijalna skrb organizirana je djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unaprjeđenja kvalitete života, te poticanje promjena i osnaživanje korisnika, radi njihova aktivnog uključivanja u život zajednice.

Poslove u svezi ostvarivanja prava iz socijalne skrbi propisane ovom Odlukom obavlja Jedinstveni upravni odjel Općine Kloštar Podravski (u daljnjem tekstu: Jedinstveni upravni odjel) ukoliko ovom Odlukom nije drugačije određeno.

**Članak 3.**

Prava iz socijalne skrbi utvrđena ovom Odlukom ne mogu se ostvarivati na teret Općine, ukoliko je Zakonom o socijalnoj skrbi (u daljnjem tekstu: Zakon) ili drugim propisom određeno da se ta prava ostvaruju prvenstveno na teret Republike Hrvatske, te drugih pravnih i/ili fizičkih osoba.

**Članak 4.**

Pojedini pojmovi u smislu ove Odluke imaju sljedeće značenje:

1. *korisnik*je osoba ili kućanstvo koji u sustavu socijalne skrbi ostvaruje naknadu, socijalnu uslugu ili drugi oblik pomoći propisan Zakonom i ovom Odlukom,

2. *samac*je osoba koja živi sama,

3. *kućanstvo*je zajednica osoba koje zajedno žive i podmiruju troškove života

4. *osoba potpuno nesposobna za rad*je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja,

5. *djelomično radno sposobna osoba*je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja,

6. *beskućnik*je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje,

7. *osnovne životne potrebe*su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta,

8. *prihod*su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza,

9. *imovina*su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu.

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**II. KORISNICI SOCIJALNE SKRBI**

**Članak 5.**

Korisnici socijalne skrbi u smislu ove Odluke su:

1. *samac i kućanstvo* koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način,

2. *druga osoba* koja ispunjava uvjete propisane ovom Odlukom.

**Članak 6.**

Osoba može sama sebe uzdržavati ako sredstva za podmirenje osnovnih životnih potreba može ostvariti svojim prihodima ili imovinom koja ne služi njoj niti članovima njezine obitelji za podmirenje osnovnih životnih potreba te od obveznika uzdržavanja ili na drugi način.

**Članak 7.**

Prava u sustavu socijalne skrbi pod uvjetima propisanim ovom Odlukom ima:

* hrvatski državljanin koji ima prebivalište na području Općine Kloštar Podravski,
* stranac ili osoba bez državljanstva sa stalnim boravkom na području Općine Kloštar Podravski,
* osoba bez državljanstva s privremenim i stalnim boravkom i dugotrajnim boravištem području Općine Kloštar Podravski.

**III. NAKNADE U SUSTAVU SOCIJALNE SKRBI**

**Članak 8.**

Socijalna skrb organizirana je djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unaprjeđenja kvalitete života, te poticanje promjena i osnaživanje korisnika, radi njihova aktivnog uključivanja u život zajednice.

**Članak 9.**

Naknade u sustavu socijalne skrbi, u smislu ove Odluke su:

1. Pravo na naknadu za troškove stanovanja,
2. Jednokratna naknada,
3. Jednokratna novčana pomoć za novorođenče,
4. Jednokratna novčana pomoć za nabavu udžbenika/radnih materijala za polaznike prvih razreda Osnovne škole “Kloštar Podravski”,
5. Nabava dječjih darova
6. Sufinanciranje odgoja i naobrazbe djece s posebnim potrebama i nadarene djece,
7. Naknada za izvanredne slučajeve,
8. Naknada za sufinanciranje cijene boravka djece u”,Dječjem vrtiću “Igra,
9. Naknada za sufinanciranje cijene boravka djece u vrtićima izvan područja Općine Kloštar Podravski,
10. Naknada pomoć učenicima srednjih škola,
11. Naknada pomoć studentima,
12. Naknada za sufinanciranje troškova rada gerontodomaćice.

Osim naknada iz stavka 1. ove Odluke, posebnim odlukama i programima Općinskog načelnika Općine Kloštar Podravski (u daljnjem tekstu: Općinski načelnik) mogu se urediti i drugi oblici pomoći u području socijalne skrbi.

**3.1. Pravo na naknadu za troškove stanovanja**

**Članak 10.**

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Općina, korisnicima prava na zajamčenu minimalnu naknadu priznaje pravo na troškove stanovanja.

**Članak 11.**

  Pravo na naknadu za troškove stanovanja priznaje se u visini od najmanje 30 % iznosa zajamčene minimalne naknade priznate samcu odnosno kućanstvu.

Ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

Općina može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

**Članak 12.**

Općina u svom proračunu osigurava sredstva za ostvarivanje prava za podmirenje troškova stanovanja pod uvjetima i na način propisan Zakonom i ovom Odlukom.

Troškovi stanovanja, mogu se, ovisno o proračunskim mogućnostima, a sukladno Zakonu osigurati u državnom proračunu i to jedinicama lokalne samouprave koje su prema indeksu razvijenosti razvrstane u I. i II. skupinu sukladno propisu kojim se uređuje ocjenjivanje stupnja razvijenosti jedinica lokalne samouprave.

**Članak 13.**

Dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

**Članak 14.**

Za ostvarivanje prava na naknadu za troškove stanovanja, korisnik treba Jedinstvenom upravnom odjelu, uz zahtjev priložiti presliku rješenja kojim je korisniku odobrena zajamčena minimalna naknada.

O ostvarivanju prava na naknadu iz stavka 1. ovog članka Jedinstveni upravni odjel donosi rješenje.

**Članak 15.**

Jedinstveni upravni odjel će po potrebi, a najmanje svaku godinu dana preispitati postojanje činjenica i okolnosti koje su bile odlučujuće za donošenje rješenja o priznanju prava iz članka 10. ove Odluke te donijeti novo rješenje ako su se promijenile okolnosti o kojima ovisi ostvarivanje ili opseg priznatog prava.

**3.2. Jednokratna naknada**

**Članak 16.**

Jednokratna naknada priznaje se samcu ili kućanstvu koje zbog trenutačnih materijalnih teškoća nije u mogućnosti podmiriti osnovne životne potrebe nastale zbog rođenja ili školovanja djeteta, bolesti ili smrti člana obitelji i slično.

Jednokratna naknada iz stavka 1. ovoga članka može se priznati zbog nabave osnovnih predmeta u kućanstvu ili nabave nužne odjeće i obuće ako ne postoji mogućnost da se nabava nužnih predmeta u kućanstvu i odjeće i obuće osigura u suradnji s humanitarnim organizacijama.

Duhanski i alkoholni proizvodi nisu uključeni u jednokratnu naknadu.

**Članak 17.**

Jednokratna naknada priznaje se kao pravo na novčanu pomoć ili pravo na naknadu u naravi.

Jednokratna naknada u naravi odobrava se u slučajevima kada se utvrdi da je to povoljnije za korisnika ili postoji osnovana pretpostavka da korisnik naknadu neće koristiti namjenski.

**Članak 18**.

Jednokratnu naknadu može ostvariti samac ili članovi kućanstva, ako prosječni prihod po članu kućanstva u tri mjeseca prije podnošenja zahtjeva ne prelazi ili je jednak osnovici iz članka 22. Zakona.

Jednokratnu naknadu ne može ostvariti samac ili članovi kućanstva ako istu može ostvariti putem Zavoda odnosno nadležnog centra za socijalnu skrb ili ako ne želi tražiti pomoć od osobe koja ga je dužna uzdržavati na temelju propisa o obiteljskim odnosima ili ugovora o doživotnom ili dosmrtnom uzdržavanju, kao i ako ima u vlasništvu, suvlasništvu ili u posjedu kuću ili stan koji ne služi za podmirenje osnovnih stambenih potreba, poslovni prostor ili kuću za odmor.

**Članak 19.**

Podnositelj zahtjeva obvezan je točno navesti za koju namjenu treba jednokratnu naknadu te priložiti:

* uvjerenje o prebivalištu,
* dokaz o visini prihoda za sve punoljetne članove zajedničkog kućanstva u zadnja tri mjeseca prije podnošenja zahtjeva,
* dokaz iz kojeg je vidljivo o kakvoj se trenutačnoj materijalnoj ugroženosti radi,
* dokaz iz kojeg je vidljivo o kakvoj se radi potrebi za dodjelu jednokratne naknade (npr. kupnja lijekova),
* dokaz da podnositelj zahtjeva i članovi kućanstva nemaju u vlasništvu, suvlasništvu ili u posjedu kuću ili stan koji im ne služi za podmirenje osnovnih stambenih potreba, poslovni prostor ili kuću za odmor,
* izjavu o članovima zajedničkog kućanstva,
* izjavu da ne postoje osobe koje su ga dužne uzdržavati,
* potvrdu da predmetnu naknadu u tekućoj godini ne može ostvariti putem Centra za socijalnu skrb.

**Članak 20.**

O dodjeli jednokratne naknade odlučuje Općinski načelnik, a ista se koristi na način da se uplati odobreni iznos izravno ovlaštenoj ili fizičkoj osobi koja obavlja pomoć, odnosno ukoliko to nije moguće, izravno isplati korisniku.

**Članak 21.**

Jednokratna naknada odobrava se do iznosa koji podmiruje potrebu, a u tekućoj godini priznaje se do najviše 3.000.00 kuna/398.168,42 EUR godišnje.

**3.3. Jednokratna novčana pomoć za novorođenče**

**Članak 22.**

Jednokratnu pomoć za novorođenče može ostvariti jedan od roditelja/skrbnika/udomitelja novorođenog djeteta pod uvjetom da je državljanin Republike Hrvatske s prijavljenim prebivalištem na području Općine Kloštar Podravski, da je dijete nakon rođenja prijavljeno na području Općine Kloštar Podravski te da kućanstvo podnositelja nema nepodmirenih dugovanja prema općinskom proračunu.

Način, uvjete te iznos jednokratne novčane pomoći određuje Općinsko vijeće posebnom Odlukom za svaku proračunsku godinu.

**3.4**. **Jednokratna novčana pomoć za nabavu udžbenika/radnih materijala za polaznike prvih razreda Osnovne škole “Kloštar Podravski”**

**Članak 23.**

Jednokratnu novčanu pomoć za nabavu udžbenika/radnih materijala ostvaruju polaznici prvih razreda Osnovne škole “Kloštar Podravski” u Kloštru Podravskom, kao i polaznici njenih područnih škola.

Način, uvjete te iznos novčane pomoći određuje Općinski načelnik posebnom odlukom za svaku proračunsku godinu prema proračunskim mogućnostima.

**3.5. Nabava dječjih darova**

**Članak 24.**

Nabava dječjih darova ostvaruje se kroz kupnju prigodnih darova za obilježavanje međunarodnog dana djeteta, dana Svetog Nikole i slično.

Pravo na darove iz prethodnog stavka imaju djeca s navršenih godinu dana života s područja Općine Kloštar Podravski do zaključno s polaznicima četvrtog razreda osnovne škole.

Provođenje aktivnosti iz stavka 1. ovog članka ostvaruje se temeljem Odluke Općinskog načelnika.

Odluka iz stavka 3. ovog članka donosi se za pojedinačno za svaku proračunsku godinu, a sukladno osiguranim proračunskim sredstvima.

**3.6. Sufinanciranje odgoja i naobrazbe djece s posebnim potrebama i nadarene djece**

**Članak 25.**

Općina Kloštar Podravski sufinancirati će na zahtjev roditelja skrbnika dio troškova odgoja i naobrazbe djece s posebnim potrebama te terapije logopeda, sukladno Odluci općinskog načelnika koja se donosi pojedinačno za svaku godinu sukladno sredstvima u proračunu Općine.

Općina će sufinancirati nadarenu djecu sukladno Odluci općinskog načelnika koja se donosi pojedinačno za svaku godinu sukladno sredstvima u proračunu Općine.

**3.7. Naknada za izvanredne slučajeve**

**Članak 26.**

Naknada za izvanredne slučajeve priznaje se samcu ili kućanstvu koje se zbog nastupa izvanrednih socijalnih neprilika (npr. elementarna nepogoda, nastup nesreće, bolest, smrt, invalidnost i sl.) našlo u privremeno teškoj socijalnoj situaciji u obitelji te nisu u mogućnosti djelomično ili u cijelosti zadovoljiti osnovne životne potrebe, a iznos podmirenja potrebe prelazi dvostruki iznos jednokratne naknade iz članka 21. ove Odluke.

**Članak 27.**

Naknada za izvanredne slučajeve priznaje se kao pravo na novčanu pomoć ili pravo na naknadu u naravi.

Naknada za izvanredne slučajeve u naravi odobrava se u slučajevima kada se utvrdi da je to povoljnije za korisnika ili postoji osnovana pretpostavka da korisnik naknadu neće koristiti namjenski.

**Članak 28**.

Naknadu za izvanredne slučajeve može ostvariti samac ili članovi kućanstva, ako prosječni prihod po članu kućanstva u tri mjeseca prije podnošenja zahtjeva ne prelazi ili je jednak iznosu od 150% osnovice iz članka 22. Zakona.

Naknadu iz prethodnog stavka ne može ostvariti samac ili članovi kućanstva ako je za istu namjenu ostvario pomoć putem Centra za socijalnu skrb ili ako ne želi tražiti pomoć od osobe koja ga je dužna uzdržavati na temelju propisa o obiteljskim odnosima ili ugovora o doživotnom ili dosmrtnom uzdržavanju, kao i ako ima u vlasništvu, suvlasništvu

ili u posjedu kuću ili stan koji im ne služi za podmirenje osnovnih stambenih potreba, poslovni prostor ili kuću za odmor.

**Članak 29.**

Podnositelj zahtjeva obvezan je točno navesti za koju namjenu treba naknadu iz članka 26. ove Odluke te priložiti:

* uvjerenje o prebivalištu,
* dokaz o visini prihoda za sve punoljetne članove zajedničkog kućanstva u zadnja tri mjeseca prije podnošenja zahtjeva,
* dokaz iz kojeg je vidljivo o kakvoj se izvanrednoj socijalnoj neprilici radi (npr. požar, poplava i sl),
* dokaz da podnositelj zahtjeva i članovi kućanstva nemaju u vlasništvu, suvlasništvu ili u posjedu kuću ili stan koji im ne služi za podmirenje osnovnih stambenih potreba, poslovni prostor ili kuću za odmor,
* izjavu o članovima zajedničkog kućanstva,
* potvrdu da nije ostvario pomoć za istu namjenu putem Centra za socijalnu skrb.

**Članak 30.**

O dodjeli naknade iz članka 26. ove Odluke odlučuje općinski načelnik, a ista se koristi na način da se uplati odobreni iznos izravno ovlaštenoj ili fizičkoj osobi koja obavlja pomoć, odnosno ukoliko to nije moguće, izravno isplati korisniku.

**Članak 31.**

Naknada za izvanredne slučajeve odobrava se do iznosa koji podmiruje potrebu, a u tekućoj godini priznaje se do najviše 1.500,00 kuna/199.084,21 EUR godišnje.

**3.8. Naknada za sufinanciranje cijene boravka djece u”,Dječjem vrtiću “Igra**

**Članak 32.**

Pravo na naknada za sufinanciranje cijene boravka djece u Dječjem vrtiću “Igra” imaju oni korisnici potrebu za smještajem djece u vrtić u iznosu koji odredi Općinski načelnik posebnom odlukom ili regulira ugovorom s Dječjim vrtićem “Igra”.

Sredstva se koriste i za sufinanciranje određenih drugih troškova dječjeg vrtića radi osiguranja njegovog rada.

**3.9. Naknada za sufinanciranje cijene boravka djece u vrtićima izvan područja Općine Kloštar Podravski**

**Članak 33.**

Općina će sufinancirati dio troškova vrtića za djecu s prebivalištem na području Općine Kloštar Podravski upisane u vrtiće izvan područja Općine sukladno Odluci koju donese Općinsko vijeće.

**3.10. Naknada pomoć učenicima srednjih škola**

**Članak 34.**

Pravo na naknadu za pomoć imaju polaznici srednjih škola koji imaju prebivalište na području Općine Kloštar Podravski, a nemaju evidentiranih dugovanja prema Proračunu Općine Kloštar Podravski, u iznosu koji odredi općinski načelnik posebnom Odlukom.

**3.11. Naknada pomoć studentima**

**Članak 35.**

Pravo na naknadu za pomoć imaju studenti koji imaju prebivalište na području Općine Kloštar Podravski, a nemaju evidentiranih dugovanja prema Proračunu Općine Kloštar Podravski, u iznosu koji odredi Općinski načelnik posebnom Odlukom.

**3.12. Naknada za sufinanciranje troškova rada gerontodomaćice**

**Članak 36.**

Općina sufinancira dio troškova gerontodomaćice (plaća, putni trošak, radna odjeća i obuća, materijal za čišćenje i sanitarni pregled) koja obavlja poslove pomoći u kući starijim osobama na području Općine, a koja je zaposlena u Klubu za starije „Mariška“.

Sporazum s Klubom za starije „Mariška“ u ime Općine može sklopiti župan Koprivničko-križevačke županije temeljem odobrenja općinskog načelnika.

Sporazum iz stavka 2. ovog članka utvrđuje se iznos i način sufinanciranja dijela troškova iz stavka 1. ovog članka.

**IV. RAD ZA OPĆE DOBRO**

**Članak 37.**

 Općina organizira rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snosi troškove za provedbu rada za opće dobro i zaštite na radu.

Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla.

Radno sposoban i djelomično radno sposoban samac ili član kućanstva koje je korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade.

Odredba stavka 3. ovoga članka ne odnosi se na osobe iz članka 26. Zakona.

U radovima za opće dobro bez naknade osobe iz stavka 3. ovoga članka mogu sudjelovati od 60 do 90 sati mjesečno.

**Članak 38.**

Zavod odnosno nadležni Centar za socijalnu skrb dužan je jednom mjesečno Općini dostaviti podatke o radno sposobnim ili djelomično radno sposobnim samcima korisnicima zajamčene minimalne naknade te radno sposobnim ili djelomično radno sposobnim članovima kućanstva koje je korisnik zajamčene minimalne naknade.

**Članak 39.**

Općina je dužna Zavodu odnosno nadležnom Centru za socijalnu skrb jednom mjesečno dostaviti podatke o korisnicima zajamčene minimalne naknade koji su uredno pozvani, a nisu se odazvali niti sudjelovali u radovima za opće dobro.

**V. POSTUPAK ZA PRIZNAVANJE SOCIJALNIH NAKNADA**

**Članak 40.**

Postupak za priznavanje prava na naknade propisane ovom Odlukom pokreće se na zahtjev stranke ili po službenoj dužnosti.

Postupak za priznavanje prava na naknade propisanih ovom Odlukom pokreće se i na zahtjev bračnog druga, punoljetnog djeteta, roditelja ili skrbnika stranke.

Općina može pokrenuti postupak po službenoj dužnosti i na temelju obavijesti članova obitelji, građana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela.

**Članak 41.**

Korisnik socijalnih naknada iz ove Odluke dužan je službenoj osobi dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava i pisanom izjavom omogućiti njihovu dostupnost u postupku za ostvarivanje istih kao i tijekom korištenja prava.

Za točnost podataka navedenih u zahtjevu za ostvarivanje socijalnih naknada iz ove Odluke podnositelj zahtjeva odgovara materijalno i kazneno.

**Članak 42.**

U postupku rješavanja zahtjeva može se izvršiti terenski izvid u obitelji ili na drugi prikladan način ispitati činjenice, okolnosti i uvjeti koji mogu utjecati na utvrđivanje prava.

**Članak 43.**

Ako prije pravomoćnosti rješenja o priznavanju naknade iz ove Odluke, umre osoba o čijem se pojedinačnom pravu rješava na temelju ove Odluke, postupak se obustavlja.

**Članak 44.**

Postupak za priznavanje prava na pojedinu naknadu u sustavu socijalne skrbi je hitan.

Rješenje o ostvarivanju prava na naknadu iz ove Odluke donosi se u roku od 30 dana od dana podnošenja urednog zahtjeva ili pokretanja postupka po službenoj dužnosti, ako Zakonom nije drugačije propisano.

**Članak 45.**

Korisnik kojem je priznata naknada iz ove Odluke dužan je odmah, a najkasnije u roku od osam dana od dana nastanka promjene prijaviti Jedinstvenom upravnom odjelu svaku promjenu koja utječe na daljnje korištenje ili opseg prava.

**Članak 46.**

Jedinstveni upravni odjel dužan je voditi evidenciju i dokumentaciju o priznatim pravima u sustavu socijalne skrbi propisanim Zakonom, posebnim propisima, ovom Odlukom i drugim aktima Općine.

Jedinstveni upravni odjel dužan je o podacima o korisnicima i naknadama iz sustava socijalne skrbi iz evidencije i dokumentacije iz stavka 1. ovoga članka izraditi godišnje izvješće.

Jedinstveni upravni odjel dužan je Koprivničko-križevačkoj županiji, nadležnom upravnom odjelu dostaviti godišnje izvješće iz stavka 2. ovoga članka.

**VI. PRIJELAZNE I ZAVRŠNE ODREDBE**

**Članak 47.**

Postupci započeti po Odluci o socijalnoj skrbi na području Općine Kloštar Podravski („Službeni glasnik Koprivničko-križevačke županije“ broj 16/11. i 9/21) završiti će po Odluci o socijalnoj skrbi na području Općine Kloštar Podravski („Službeni glasnik Koprivničko-križevačke županije“ broj 16/11. i 9/21).

**Članak 48.**

Danom stupanja na snagu ove Odluke prestaje važiti Odluka o socijalnoj skrbi na području Općine Kloštar Podravski („Službeni glasnik Koprivničko-križevačke županije“ broj 16/11. i 9/21).

**Članak 49.**

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE KLOŠTAR PODRAVSKI**

KLASA: 550-01/22-01/06

URBROJ:2137-16-01/01-22-01

Kloštar Podravski, 07. prosinca 2022.

**PREDSJEDNICA:**

**Marija Šimunko**